Rugbyseisoen nou in pylvak | George Herald
Rugbyseisoen nou in pylvak
Friday, 11 September 2015, 07:45
SUID-KAAP NUUS - Dit was maar 'n droewige seisoen vir die dorp se rugbyklubs maar Harlequins kan die eer herstel.
Die span speel volgende Saterdag teen Swellendam in 'n halfeindstryd van die SWD Presidentsliga. Wen die weermagmanne daardie stryd, sal hulle teen Maori's of Heidelberg te staan kom. Beide spanne het die afgelope seisoen indrukwekkend vertoon en behoort strawwe teenstand te bied.
Harlequins beleef egter vanjaar een van hul mees suksesvolle seisoen tot dusver en die span sal oorloop van selfvertroue.
Harlequins se B-span staan ook 'n kans om silwerware te palm.
Die span speel teen nog 'n plaaslike span, Collegians, vir 'n plek in die eindstryd teen een van George of Riversdal Blues.
Collegians sal terugkyk op 'n seisoen van verspeelde kanse. Die klub het vanjaar 'n puik afrigtingspan aan die stuur gehad en heelwat diepte onder spelersgeledere. Op die veld wou sake egter nie vlot nie.
Oudtshoorn en Dysselsdorp Rangers is die ander klubs wat ook nie vanjaar aan verwagtinge voldoen het nie.
Spring Roses, wat vanjaar na die Presidentsliga gepromoveer is, het talle spanne verras en behoort volgende seisoen vir 'n plek in die uitspele te mik.
Bridgton-rugbyklub is die dorp se enigste span wat in die SWD se premierliga meeding. Die klub se eerste span kon nie vanjaar daarin slaag om vir 'n kwarteindwedstryd te kwalifiseer nie. Hierdie Saterdag kom die klub, in sy laaste
ligawedstryd van die seisoen, teen Crusaders te staan.
'n Plek in die finale is wel op die spel vir Bridgton se B- en C-spanne, mits hulle genoeg wedstrydpunte kan inpalm.